OVOGODIŠNJE PROSLAVE SV. ROKA
2021-08-16 - 2021-08-22
U subotu 21. kolovoza 2021. godine proslavit ćemo spomendan sv. Roka na groblju Suvaje u župi Trn misnim slavljem u 10:30 sati.
Također, vanjska proslava sv. Roka bit će u nedjelju 22. kolovoza 2021. godine na groblju Visoka Galvica (Kozara) te na Ćelanovcu u župi Motike u 11 sati.
Sv. Rok je jedan od omiljenih europskih svetaca, hodočasnik, dobrotvor i zaštitnik od kuge i kolere. Štovanje ovog sveca, čiji spomendan slavimo 16. kolovoza, uvelike su proširili franjevci i kapucini.

NAJAVA: OBRED PREMINUĆA SVETOG NAŠEG OCA FRANJE (TRANSITUS)
2021-10-03 | Petrićevac, Banja Luka
U nedjelju 03. listopada i ove godine će naša franjevačka zajednica na Petrićevcu na poseban način častiti trenutak kada je sv. Otac Franjo pošao u susret sestrici smrti. Obred preminuća sv. Franje jedini je takav obred, pored Muke Gospodina našega Isusa Krista na Veliki petak.
Obred preminuća, kao i svetu misu predvodit će samostanski i župni vikar fra Tomislav Svetinović s početkom u 18:00 sati. Ovaj obred otvorenog je karaktera pa su pozvani svi, kako vjernici laici tako i klerici koji nisu ujedno i redovnici.
Izvor: Samostan Petrićevac

OBLJETNICA POSVETE CRKVE I PAPINA POHODA BANJA LUCI
2021-10-22 | Petrićevac, Banja Luka
Dana 22. listopada na svetkovinu sv. Ivana Pavla II., samostanska i župna crkva sv. Ante Padovanskog na Petrićevcu proslavit će godišnjicu posvete crkve i na poseban način obilježiti osamnaestu godišnjicu pastirskog pohoda pape Ivana Pavla II. Banja Luci čijom prigodom je izvršena beatifikacija Ivana Merza. Svečano misno slavlje u 17:00 sati prevodit će fra Ivica Matić, župnik iz Sanskog Mosta. Za animiranje misnog slavlja pobrinut će se vokalna skupina Arabella, koja će nakon misnog slavlja upriličiti koncert u crkvi u čast sv. pape čiju svetkovinu proslavljamo. Svi ste dobrodošli!

DUHOVNA OBNOVA FRA IVE PAVIĆA NA PETRIĆEVCU
2021-10-23
U subotu, 23. listopada u samostanskoj i župnoj crkvi sv. Ante Padovanskog na Petrićevcu s početkom u 13:00 sati održat će se jednodnevna duhovna obnova koju će predvoditi župnik iz Šurkovca fra Ivo Pavić. Svi ste dobro došli.
Izvor: Samostan Petrićevac

ADVENTSKA DUHOVNA OBNOVA NA PETRIĆEVCU
2021-12-05
Pozivamo vas na jednodnevnu duhovnu obnovu u samostanskoj i župnoj crkvi na Petrićevcu.

RASPORED BLAGOSLOVA KUĆA ZA ŽUPE PETRIĆEVAC I MOTIKE
2021-12-26 - 2021-12-31
Nedjelja, 26.12. od 13:00 sati
Ulice: I. G. Kovačića, Dragana Bubića, Mlađe Ćusića, Hercegnovska, Bilećka, Tromeđa, Vase Vidovića i Davida Štrbca.
Ponedjeljak, 27.12. od 09:00 sati
Rakovac i Petrićevac
Utorak, 28.12. od 09:00 sati
Rosulje
Srijeda, 29. 12. od 09:00 sati
Šargovac, Novakovići, Vujinovići
Četvrtak, 30.12. od 09:00 sati
Župa Motike
Petak, 31.12. od 09:00 sati
Budžak III

PROSLAVA SV. ANTE PUSTINJAKA NA PETRIĆEVCU
2022-01-14 - 2022-01-17 | Petrićevac, Banja Luka
I ove godine naša će župa proslaviti svoga nebeskog suzaštitnika sv. Antu Pustinjaka, opata. Proslavi će prethoditi trodnevnica gdje ćemo pola sata prije svete mise moliti Gospinu krunicu. Također će biti prilika za svetu ispovijed. Raspored svetih misa kao i ostale podatke možete pronaći na plakatu ispod.

SVIJEĆNICA - DAN BOGU POSVEĆENIH OSOBA
2022-02-02 15:00 - 18:00 (Europe/Zagreb)
Dragi/e redovnici i redovnice!

S radošću vas pozivamo na susret povodom SVIJEĆNICE – DANA BOGU POSVEĆENIH OSOBA.

Isti će se održati u prostorima Banjalučke biskupije, 02. veljače 2022. godine.

PROGRAM

15:00 sati – Okupljanje u dvorani biskupije

15:30 sati – Izlaganje biskupa fra Marka Semrena,

SINODALNI HOD REDOVNIKA

Molitva časoslova II. Večernje Svijećnice ( pripravljeni papiri )
Mogućnost za sakrament pomirenja
Blagoslov svijeća u holu kod glavnog ulaza
Procesija sa zapaljenim svijećama u katedralu ( pripremljene svijeće )

18:00 sati – Sveta misa blagdana Svijećnice za vrijeme koje ćemo obnoviti redovničke zavjete ( pripremljeni tekstovi )

POSJETA MARINA RESTREPA BANJOLUČKOJ BISKUPIJI
2022-03-16 | Petrićevac, Banja Luka
Na poziv mons. Franje Komarice, preuzivšenog biskupa banjolučkog, 16. ožujka svoju će životnu priču iznjeti gosp. Marino Restrepo u kapelici sv. Ivana Pavla II. u samostanskoj i župnoj crkvi sv. Ante Padovanskog na Petićevcu . Susret će započeti svečanim misnim slavljem u 17:00 sati kojeg će predslaviti mons. Franjo Komarica, biskup banjolučki. Misno slavlje animrat će mladi iz Frame Petrićevac. Nakon misnog slavlja okupljenima će se obratiti gosp. Marino Restrepo sa svojom životnom pričom.

Nekoliko podataka o Marinu Restrepu:
Marino Restrepo rođen je u Kolumbiji. Glumac i vrlo nadaren glazbenik s dugogodišnjom karijerom u Holywoodu. Od šesnaeste godine živio je u drogi, promiskuitetu, magiji i svim ostalim porocima novog doba. U 47. godini, 1997. otet je od gerilaca. Preživio je šest mjeseci mukotrpnog zatočeništva u prašumi Anda. Usred patnje doživio je susret s Isusom tijekom kojeg su mu dane mnoge naravne i nadnaravne spoznaje. Od tada ima samo jednu zadaću “Biti svjedok Božje ljubavi i katoličke vjere diljem svijeta.“

RASPORED BLAGOSLOVA POLJA ZA ŽUPE PETRIĆEVAC I MOTIKE U 2022. GODINI
2022-04-24 - 2022-06-05
Nedjelja, 24.04. – NOVAKOVIĆI

Nedjelja, 01.05. – ŠARGOVAC

Subota, 07.05. – MOTIKE – LJEVARI

Subota, 14.05. – ČIVČIJE

Nedjelja, 22.05. – VUJINOVIĆI

Nedjelja, 29.05. – SAMOSTANSKO GROBLJE

Nedjelja, 05.06. – MOTIKE – MARTINOVIĆI (ZAVJETNA MISA)

POČETAK SVIH SVETIH MISA JE U 11:00 sati!

PROSLAVA SV. ANTE PADOVANSKOG 2022
2022-06-10 - 2022-06-13 | Petrićevac, Banja Luka
Na slavu Božju i ugodu naroda njegova i ove ćemo godine proslaviti nebeskog zaštitnika naše župe sv. Antu Padovanskog. Sv. Anto bio je čovjek Božje providnosti, apostol trinaestog stoljeća, osobiti ljubimac Božji, veliki čudotvorac; bio je milostiv pomoćnik nevoljnih i tješitelj žalosnih, miljenik kršćanstva, pravi ponos franjevačkog reda. – Što je sv. Anto bio za života, to je sve i danas. Zahvaljujući dragome Bogu uz pripravu kroz trinaest utoraka za slavlje patrona naše župe pripravljat ćemo se i kroz trodnevnicu. Informacije o terminima svetih misa, kao i predslaviteljima misnih slavlja možete pronaći na plakatu ispod, kao i na oglasnoj ploči našeg, ali i ostalih župnih ureda u Banja Luci.

ZLATNI JUBILEJ BISKUPA MONS. FRANJE KOMARICE NA PETRIĆEVCU
2022-07-23 | Petrićevac, Banja Luka
U subotu, 23.07.2022. godine u samostanskoj i župnoj crkvi sv. Ante Padovanskog na Petrićevcu s početkom u 18:00h liturgijski ćemo proslaviti 50 godina svećeničke službe našeg ordinarija mons. dr. Franje Komarice, biskupa banjolučkog. Naš će biskup u svojoj rodnoj župi gdje prije točno pedeset godina kao novozaređeni svećenik slavio svoje mladomisničko slavlje, proslaviti svoj zlatni jubilej. Rijetko koja župa u Bosni i Hercegovini može se poput Petrićevca pohvaliti da je iznjedrila dva kardinala – mons. Guidia del Mestra i uzoritog mons. Vinka Puljića i jednog biskupa našeg rezidencijalnog mons. Franju Komaricu.
O životu i djelu našeg uzoritog biskupa ordinarija mons. dr. Franje Komarice možete pronaći ovdje.

NAJAVA | Obred preminuća sv. Franje 2022
2022-10-03 18:00
“Kad su se konačno na njemu ispunili svi misteriji i kad se njegova duša lišila tijela i utonula u ponor ljubavi Božje, blaženi je čovjek usnuo u Gospodinu.”
I ove će godine 03. listopada samostanska franjevačka zajednica na Petrićevcu na poseban način častiti trenutak kada je sv. Franjo pošao u susret sestrici smrti, kako ju je često volio zvati. Obred preminuća sv. Franje jedini je takav obred pored muke Gospodina našega Isusa Krista na Veliki Petak.
Obred preminuća predvodit će samostanski i župni vikar fra Tomislav Svetinović, a svečano misno slavlje predslaviti fra Dominko Batinić – župnik u župi Trn. Budući da je obred preminuća u mjesecu listopadu pola sata prije svete mise molit će se Gospina krunica. Početak obreda je u 18:00 sati.

PROSLAVA SV. ANTE PUSTINJAKA 2023
2023-01-14 - 2023-01-17
I ove će godine naša samostanska i župna zajednica na Petrićevcu proslaviti svog nebeskog suzaštitnika sv. Antu Pustinjaka, opata. Samoj proslavi prethodit će trodnevnica, a pola sata prije svetih misa trodnevnice molit će se Gospina krunica i bit će prilika za svetu ispovijed. Informacije o terminima svetih misa možete pronaći na plakatu ispod.

SANSKI MOST: BLAGOSLOV POLJA I OSTALI VAŽNI TERMINI
2023-04-23 - 2023-09-29
23.04. – Kruhari u 14:00 sati
30.04. – Poljak u 14:00 sati
07.05. – Trnova u 14:00 sati
18.05. (Spasovo) – Greda u 14:00 sati
04.06. (Presv. Trojstvo) Klašnica u 14:00 sati
08.06. (Tijelovo) – u crkvi u 14:00 sati
11.06. – Krizma u 11:00 sati
24.06. (sv. Ivo) – Kijevo u 11:00 sati
29.09. (sv. Mihovil) – Kljevci u 14:00 sati

PETRIĆEVAC I MOTIKE: RASPORED BLAGOSLOVA POLJA
2023-04-30 - 2023-06-04
Nedjelja, 30.04. – NOVAKOVIĆI
Ponedjeljak, 01.05. – ŠARGOVAC
Subota, 06.05. – MOTIKE – LJEVARI
Nedjelja, 14.05. – ČIVČIJE
Nedjelja, 21.05. – SAMOSTANSKO GROBLJE
Nedjelja, 28.05. – VUJINOVIĆI
Nedjelja, 04.06. – MOTIKE – MARTINOVIĆI
POČETAK MISA JE U 11:00 SATI.

PROSLAVA SV. ANTE PADOVANSKOG 2023
2023-06-13
Na slavu Božju i ugodu naroda njegova i ove ćemo godine proslaviti nebeskog zaštitnika naše župe sv. Antu Padovanskog. Sv. Anto bio je čovjek Božje providnosti, apostol trinaestog stoljeća, osobiti ljubimac Božji, veliki čudotvorac; bio je milostiv pomoćnik nevoljnih i tješitelj žalosnih, miljenik kršćanstva, pravi ponos franjevačkog reda. – Što je sv. Anto bio za života, to je sve i danas. Zahvaljujući dragome Bogu uz pripravu kroz trinaest utoraka za slavlje patrona naše župe pripravljat ćemo se i kroz trodnevnicu. Informacije o terminima svetih misa, kao i predslaviteljima misnih slavlja možete pronaći na plakatu ispod.

PATRON U SANSKOME MOSTU
2023-08-12 - 2023-08-15 | Sanski Most
Radost nam je najaviti ovogodišnju proslavu patrona župe Sanski Most – Uznesenje Blažene Djevice Marije na nebo. Svečano misno slavlje bit će na vanjskom oltaru župne crkve 15. kolovoza s početkom u 11:00 sati koje će predvoditi fra Petar Komljenović, voditelj HKM u Frankfurtu. Samoj proslavi prethodit će i trodnevnica (subota, nedjelja, ponedjeljak) u 18:00 sati. Dobro došli!

Redovničkog dana u Bosni i Hercegovini
2023-09-02
Ovogodišnji Redovnički dan u Bosni i Hercegovini, 25. po redu, održat će se u subotu 2. rujna u Franjevačkom samostanu na Petrićevcu u Banjoj Luci.
Program će započeti u 9:30 h molitvom te pozdravom i dobrodošlicom predsjednice Konferencije viših redovničkih poglavara i poglavarica Bosne i Hercegovine s. Željke Dramac. Prigodnu riječ uputit će banjolučki biskup mons. Franjo Komarica, te domaćin gvardijan samostana fra Domagoj Šimić. Redovnički dan moderirat će s. Danijela Anić, ASC.
Predavanje pod naslovom Iziđe sijač sijati (Mt 13,4) – novi izazovi pastorala zvanja u suvremenom svijetu održat će provincijalna glavarica sestara Kćeri Božje ljubavi s. Gordana Igrec, potpredsjednica Hrvatske redovničke konferencije.
Nakon predavanja slijedi rasprava, a zatim stanka. Bit će prigoda za sakrament pomirenja, javlja redovnistvo.ba.
Euharistijsko slavlje s početkom u 12:00 h predslavit će biskup Komarica. Pjevanjem i sviranjem za vrijeme misnog slavlja ravnat će s. Mira Bliznac, zamjenica provincijske predstojnice ŠSF-Sarajevo.
U 14:00 uslijedit će razgledavanje i upoznavanje baštine drugih vjerskih tradicija, a oko 17:00 h predviđen je završetak Redovničkoga dana.
Izvor: Nedjelja.ba
Objavljeno: 22.kolovoza 2023.

Obred preminuća sv. Franje 2023
2023-10-03 | Banja Luka
“Kad su se konačno na njemu ispunili svi misteriji i kad se njegova duša lišila tijela i utonula u ponor ljubavi Božje, blaženi je čovjek usnuo u Gospodinu.”
I ove će godine 03. listopada samostanska franjevačka zajednica na Petrićevcu na poseban način častiti trenutak kada je sv. Franjo pošao u susret sestrici smrti, kako ju je često volio zvati. Obred preminuća sv. Franje jedini je takav obred pored muke Gospodina našega Isusa Krista na Veliki Petak.
Obred preminuća i svečano misno slavlje predvodit će fra Dujo Ljevar, župni vikar na Petrićevcu. Budući da je obred preminuća u mjesecu listopadu pola sata prije svete mise molit će se Gospina krunica. Početak obreda je u 18:00 sati.

Advent na Petrićevcu 2023
2023-12-09 | Petrićevac, Banja Luka
Dana 09. prosinca 2023. godine održat će se druga po redu manifestacija ”Advent na Petrićevcu”. Početak ovogodišnjeg programa bit će sveto misno slavlje u 17:30 sati, nakon čega slijedi prigodni program u samostanskom dvorištu koje će vrijedne ruke uresiti u adventskom i božićnom duhu, kako i priliči našem najradosnijem blagdanu. Ovogodišnju manifestaciju glazbenim animiranjem uljepšat će Dorotea Bekić na klaviru i Martina Andrić svojim raskošnim glasom. Također za one najmlađe predviđen je dolazak sv. Nikole i podjela paketića kao jedna od točaka programa. Uz dolazak sv. Nikole program sadrži i mnogobrojne sadržaje za ostale uzraste. Nadamo se vašem dolasku i ugodnom druženju
Dobro nam došli na manifestaciju ”Advent na Petrićevcu”.
Izvor: Samostan Petrićevac

BISKUPSKO REĐENJE U BANJOLUČKOJ KATEDRALI
2024-03-02
Imenovani biskup banjolučki mons. Željko Majić bit će zaređen za biskupa u banjolučkoj katedrali sv. Bonaventure u subotu, 2. ožujka 2024. tijekom Euharistijskog slavlja u 11 sati.

Glavni zareditelj bit će nadbiskup metropolit vrhbosanski i apostolski upravitelj Vojnog ordinarijata u BiH mons. Tomo Vukšić, a suzareditelji su banjolučki biskup u miru i apostolski upravitelj mons. Franjo Komarica te biskup mostarsko-duvanjski i apostolski upravitelj trebinjsko-mrkanski mons. Petar Palić.

U petak, 1. ožujka u 19 sati u katedrali sv. Bonaventure bit će održana zahvalna akademija u čast dosadašnjeg biskupa banjolučkog mons. Franje Komarice.

Apostolska nuncijatura u Bosni i Hercegovini je na svetkovinu Bezgrješnog začeća Blažene Djevice Marije, 8. prosinca 2023., priopćila da je „Njegova Svetost papa Franjo prihvatio odreknuće od pastoralnog vodstva Banjolučke biskupije preuzvišenog mons. Franje Komarice te imenovala novog banjolučkog biskupa poštovanog don Željka Majića, svećenika Mostarsko-duvanjske biskupije“.

Mons. Željko Majić rođen je u Drinovcima 28. ožujka 1963. Gimnaziju pohađa u isusovačkom sjemeništu u Dubrovniku (1977.-1981.). Nakon vojne službe u Srbiji (1981.-1982.) studira filozofiju i teologiju na Vrhbosanskoj visokoj teološkoj školi u Sarajevu (1982.-1988.). Za svećenika Mostarsko-duvanjske biskupije zaređen je po rukama biskupa Pavla Žanića u Mostaru 1988. godine.

Nakon ređenja obavlja različite crkvene službe: upravitelj Svećeničkog doma u Bijelom Polju (1988.-1989.), župni vikar katedralne župe Marije Majke Crkve u Mostaru (1989.-1993.). Godine 1993. biskup ga šalje u Rim, gdje na Papinskom sveučilištu Lateranu, 1995. godine, postiže licencijat iz Pastoralne teologije („Pastoralni problemi u Trebinjskoj biskupiji za otomanske vlasti i pastoralna skrb Kongregacije za širenje vjere“).

Po povratku u Biskupiju ponovo je imenovan župnim vikarom u katedrali u Mostaru. Obavlja službu biskupova osobnog tajnika (1997.-2000.), župnika župe Presvetoga Trojstva Blagaj-Buna (2000.-2006.), vicerektora Papinskoga hrvatskog zavoda sv. Jeronima u Rimu (2006.-2012.). Od 2012. do 2021. godine generalni je vikar u Mostaru. A od 2019. također ravnatelj Caritasa Biskupijâ Mostar-Duvno i Trebinje-Mrkan. Za vrijeme službe biskupova tajnika, u svojstvu župnoga upravitelja, bio je zadužen za župu Grude (1999.-2000.), a za vrijeme službe generalnoga vikara, u istom svojstvu, za župu Crnač (2013.-2022.).

Za službovanja u Rimu i u Mostaru uredio je, zajedno s drugima, više knjiga duhovnoga, teološkoga i pastoralnoga karaktera.

Banjolučki biskup u miru i apostolski upravitelj mons. Franjo Komarica službu rezidencijalnog biskupa banjolučkog obnašao je od 15. srpnja 1989. godine.

Rođen je, 3. veljače 1946. u Novakovićima, župa Petrićevac. Osmogodišnju školu završio je u Banjoj Luci, sjemenišnu gimnaziju u Zagrebu (1961. – 1963.) i Đakovu (1963. – 1965.), teološki studij u Đakovu (1967. – 1968.), a nastavio ga je na Teološkom fakultetu Sveučilišta u Innsbrucku (1968. – 1972.). Za svećenika ga je zaredio biskup Alfred Pichler u crkvi otaca trapista u Banjoj Luci, 29. lipnja 1972. Nakon ređenja nastavio je posebni studij u Innsbrucku, gdje je 1973. magistrirao, a 1978. doktorirao liturgiku. Po svršetku studija imenovan je predavačem na Vrhbosanskoj visokoj teološkoj školi u Sarajevu, gdje od 1978. do 1986. predaje liturgiku, liturgijski pastoral, pastoral selilaca i crkveno pjevanje. Ujedno je vodio dva crkvena zbora: bogoslovski i katedralni.

Sluga Božji papa Ivan Pavao II. imenovao ga je 28. listopada 1985. pomoćnim biskupom banjolučkim i naslovnim biskupom biskupije Satafis u Africi. Isti ga je papa i zaredio za biskupa u bazilici sv. Petra na Bogojavljenje, 6. siječnja 1986., a upravu biskupije preuzeo je 15. srpnja 1989.

Osim uprave povjerene mu Banjolučke biskupije obnašao je niz dužnosti u Biskupskim konferencijama, prvo Jugoslavije, a potom Bosne i Hercegovine kojom je i predsjedao u dva mandata.

Za svoje djelovanje primio je niz međunarodnih priznanja i nagrada, a 2004. nominiran je i za Nobelovu nagradu.

Svakako je jedno od najvećih djela biskupa Komarice njegovo uporno zauzimanje za proglašenje blaženim sina Banjolučke biskupije Ivana Merza. Za tu radosnu prigodu pozvao je u Banju Luku slugu Božjega papu Ivana Pavla II., koji je, iako već teško bolestan, 22. lipnja 2003. pohodio ovu biskupiju i na Petrićevcu proglasio blaženim Ivana Merza.

Izvor: biskupija-banjaluka.org

KARIZMATSKA DUHOVNA OBNOVA FRA IVE PAVIĆA
2024-03-16
Dana 16. ožujka 2024. godine naša će samostanska i župna zajednica ugostiti fra Ivu Pavića, župnika u Šurkovcu, koji će održati jednodnevnu karizmatsku duhovnu obnovu s početkom u 13:00h. Početak programa duhovne obnove u samostanskoj i župnoj crkvi sv. Ante na Petrićevcu bit će uobičajeni nagovor Fra Ive Pavića, potom molitve za oslobođenje i ozdravljenje, nakon čega slijedi sveta misa. Po završetku svete mise slijedi pojedinačno polaganje ruku.
U nastavku možete pročitati životopis fra Ive Pavića
dr. sc. fra Ivo Pavić, OFM
Fra Ivo Pavić rođen je 1965. u Hrvatskoj Tišini kraj Bosanskog Šamca gdje je pohađao srednju školu. U dvadeset četvrtoj godini života čuo je Gospodinov glas: Bit ćeš moj svećenik. Odmah se odazvao i javio u franjevačku provinciju Bosnu Srebrenu iako je već radio u jednoj tvornici i nije razmišljao o duhovnom zvanju. Stupio je u postulaturu u franjevačku gimnaziju u Visokom 1988. i u novicijat u Sarajevu 1989. Nakon završetka novicijata i prve godine studija bio je za vrijeme rata tri godine u progonstvu u Samoboru i Austriji. U progonstvu je 1995. položio vječne redovničke zavjete. Kardinal Vinko Puljić zaredio ga je za đakona 1996. i za svećenika 1997. godine u Sarajevu. Diplomirao je na Franjevačkoj teologiji u Sarajevu 2000. godine. Bio je župni vikar u Rumbocima, Uskoplju, Tuzli i Tolisi.
Službu nove evangelizacije počeo je 2000. godine. Držao je duhovne obnove u Bosni i Hercegovini, Hrvatskoj, Makedoniji, Sloveniji, Srbiji te u ostalim europskim župama i u našim hrvatskim katoličkim misijama u mnogim gradovima Njemačke, Švicarske, Austrije, Italije i u New Yorku. Posvuda gdje je propovijedao nikle su molitvene zajednice.
U Tolisi je fra Ivo osnovao molitvenu zajednicu Dva srca koja je sudjelovala u organizaciji tjednih i kasnije mjesečnih molitvenih susreta na kojima je od 2003. prisustvovalo na tisuće vjernika iz cijeloga svijeta. Na posljednji fra Ivin susret u kolovozu 2005. godine došlo je u Tolisu po velikoj kiši trideset tisuća ljudi.
Njegova je knjiga Žedan sam doživjela u kratko vrijeme dva izdanja (2005. i 2006.). Na Institutu za duhovnost Papinskog sveučilišta Gregoriana u Rimu magistrirao je 2007. g. na temu Ozdravljenje po molitvi i tako proslavio deset godina svećeništva. Prijevod magisterija s talijanskoga na hrvatski s nekim dodacima i prilagodbama izišao je kao knjiga pod naslovom „Molitvom do zdravlja“ Zagreb, 2008. Za vrijeme doktorskoga studija u Rimu objavio je knjigu „Put do odgovora“ Osijek, 2009. u kojoj su objavljeni njegovi razgovori s novinarima pa knjiga sadrži sto pitanja i sto odgovora.
Nakon četiri godine boravka u Rimu na studiju (2005.-2009.) fra Ivo je 10. srpnja 2009. god. imenovan župnikom, a 20. kolovoza 2009. i službeno preuzeo župu Šurkovac u kojoj su oduvijek župnici bili franjevci Bosne Srebrene i koja je stoljećima imala burnu povijest kroz ratove, progone i povratke, tako da su crkve bile više puta rušene i obnavljane. Fra Ivo je odmah dao do kraja srušiti staru crkvu koju su srpske vojne postrojbe 3. 3. 1993. minirale i koja je kao ruševina od 1993. do 2009. bila zarasla u korov.
Ujesen 2009. godine počela je s radom ova mrežna stranica www.zupa-surkovac.com preko koje se povezao sa svim župljanima koji nisu više u Šurkovcu kao i sa svima koji su željeli doći u Šurkovac. Na stranici se bilježe sva događanja u župi u slici i na videu, pismena svjedočenja hodočasnika i objavljuju vijesti i najavljuju nova događanja.
Zahvaljujući velikodušnosti brojnih hodočasnika iz BiH, Hrvatske i Europe koji dolaze k fra Ivi u Šurkovac, zatim Hrvatima, Nijemcima i Talijanima kojima fra Ivo drži duhovne obnove u BiH i inozemstvu, kao i kvalitetnom radu građevinske tvrtke Šandrk d. o. o. iz Hrvatske, za dvije godine na mjestu stare crkve nikla je nova. Otvorena je i privatna gostionica preko puta crkve za hodočasnike. Općina je popravila cestu, obnovila i povećala rasvjetu i očistila kanale uz cestu.
Na Sveta tri kralja 2011. osnovao je kao župnik molitvenu zajednicu Srca Isusova u Šurkovcu koja ima dvadesetak članova i sastaje se svakoga četvrtka.
8. lipnja 2011. mr. sc. fra Ivo Pavić obranio je doktorat na talijanskom jeziku pod naslovom: “Il Battesimo nello Spirito Santo nella Chiesa con riferimento particolare al contesto della Croazia e Bosnia ed Erzegovina” (Krštenje u Duhu Svetom u Crkvi s posebnim osvrtom na kontekst u Hrvatskoj i Bosni i Hercegovini) na Institutu za duhovnost Papinskoga sveučilišta Gregoriana u Rimu i time stekao akademski stupanj doktora znanosti. Njegovi su ga župljani radosno dočekali i priredili veliko slavlje na dan kad se vratio kao doktor znanosti iz Rima.
Hodočasnici i dalje dolaze u sve većem broju. Na Duhove 12. lipnja 2011. godine bilo je na misi nekoliko tisuća hodočasnika koji su doputovali u 40 autobusa i mnogim automobilima. U 2011. g. župu je posjetilo oko 80.000 hodočasnika. U 2012. do kolovoza je došlo 120.000.
Izvor: Samostan Petrićevac

SVETO VAZMENO TRODNEVLJE | 2024
2024-03-28 - 2024-04-01
Sveto Vazmeno trodnevlje započinje na Veliki četvrtak, najčešće ujutro kada se obavlja misa posvete ulja u stolnoj crkvi u zajedništvu sa mjesnim ordinarijem na kojoj se blagoslivlja ulje za bolesničko pomazanje, te posvećuju ulja za svetu potvrdu i katekumensko ulje. Uvečer na Veliki četvrtak slavi se misa Večere Gospodnje – spomen uspostave sakramenata svetog reda i euharistije. Na na Veliki petak nema sv. mise, obavljaju se služba Muke Gospodnje kada crkva ostaje uz grob Gospodnji razmatrajući njegovu muku i smrti uzdržava se od misne žrtve sve do Vazmenog bdijenja u povečerje subote. Nakon svečanog bdijenja ili noćnog iščekivanja uskrsnuća vrijeme je vazmenoj radosti koja u svom obilju traje pedeset dana.
U nastavku se nalazi raspored misnih slavlja, obreda i blagoslova za župe Petrićevac, Motike i Sanski Most:
VELIKI ČETVRTAK 28.03.2024. – MISA VEČERE GOSPODNJE
Petrićevac 18: 00 sati.
Sanski Most 18: 00 sati.
VELIKI PETAK 29.03.2024. – OBREDI VELIKOG PETKA
Petrićevac 18: 00 sati.
Sanski Most 18:00 sati.
SUBOTA 30.03.2024. – VAZMENO BDIJENJE
Sanski Most 17:00 sati.
Petrićevac 20: 00 sati.
NEDJELJA 31.03.2024.- USKRSNUĆE GOSPODNJE
Petrićevac 09: 00 sati za † Tomislav i Vinka Kelava.
Motike 10:30 sati.
Sanski Most 11: 00 sati.
PONEDJELJAK 01.04.2024.
Motike 11:00 sati—sveta misa na Motičkome groblju
RASPORED BLAGOSLOVA JELA
30.03.2024.—VELIKA SUBOTA
Petrićevac: u 10:00 sati
Motike: u 17:00 sati
Vujinovići: u 18:00 sati
Novakovići: u 18:30 sati
Sanski Most: nakon obreda
VAŽNO
Na VELIKI PETAK je zapovjedni post i nemrs za sve koji su navršili 16. godinu života.
U nedjelju 31.03.2024. započinje ljetno računanje vremena (pomjeranje kazaljke na satu jedan sat unaprijed)

RASPORED BLAGOSLOVA POLJA I ZAVJETNE MISE U ŽUPAMA PETRIĆEVAC I MOTIKE | 2024
2024-04-28 - 2024-06-02
U nastavku se nalazi raspored blagoslova polja i zavjetne mise u župama Petrićevac i Motike za 2024. godinu.
Nedjelja, 28.04. – NOVAKOVIĆI
Srijeda, 01.05. – ŠARGOVAC
Subota, 04.05. – MOTIKE – LJEVARI
Subota, 11.05. – ČIVČIJE
Nedjelja, 19.05. – SAMOSTANSKO
GROBLJE
Nedjelja, 26.05. – VUJINOVIĆI
Nedjelja, 02.06. – MARTINOVIĆI
Početak svih misa je u 11:00 sati.
O obredu blagoslova polja možete pronaći ovdje.

KRIZMA NA PETRIĆEVCU
2024-06-09 | Petrićevac, Banja Luka
Dana 9. lipnja u župi sv. Ante Padovanskog na Petrićevcu biskup ordinarij mons. Željko Majić podijelit će sakrament zrelosti dvoma krizmanicima. Sveta krizma će biti u 11:00 sati.

PROSLAVA SV. ANTE 2024
2024-06-10 - 2024-06-13
Radost nam je najaviti kako će naša samostanska i župna zajednica i ove godine proslaviti svog nebeskog zaštitnika sv. Antu Padovanskog. Samoj proslavi prethodit će trodnevnica u 18h. Pola sata prije svetih misa trodnevnice molit će se Gospina krunica. Na svetkovinu sv. Ante bit će rana, jutarnja, pučka i večernja sveta misa. Nakon središnjeg misnog slavlja imat ćemo blagoslov djece i ljiljana. Detaljne informacije o terminima svetih misa kao i o njihovim prevoditeljima možete pronaći na plakatu ispod.

40. GODINA ŽUPE MOTIKE
2024-06-22 - 2024-06-29 | Motike
U Motikama ćemo 29.6.2024. godine na svetkovinu sv. Petra i Pavla proslaviti 40 godina od osnutka župe i patron župe Motike sv. Petra i Pavla. Svečana sv. Misa je u 11:00 sati. Sv. Misu predvodi fra Ivo Orlovac. Svi ste dobrodošli!

OBRED PREMINUĆA SV. FRANJE | 2024
2024-10-03 | Banja Luka
U četvrtak, 03. listopada i ove će godine naša franjevačka zajednica na Petrićevcu na poseban način obilježiti će trenutak kada je sv. Franjo pošao u susret sestrici smrti, kako ju je često volio nazivati. Pored Muke Gospodina našega Isusa Krista na Veliki Petak, sv. Franjo Asiški jedini je kome je odobren obred preminuća (transitus). Budući da se obred obavlja u mjesecu listopadu pola sata prije svete mise i obreda molit će se Gospina krunica. Svečano misno slavlje predslavi mons. Željko Majić, biskup banjolučki, dok obredima predsjeda fra Tomislav Svetinović, samostanski i župni vikar. Početak obreda je u 18:00 sati. Dobro došli!
Izvor: Samostan Petrićevac

PROSLAVA SV. IVANA PAVLA II., PAPE
2024-10-22 | Petrićevac, Banja Luka
Dana 22. listopada u 18:00 sati svečano misno slavlje u povodu spomendana sv. Ivana Pavla II., pape u župnoj i samostanskoj crkvi sv. Ante na Petrićevcu predvodit će biskup ordinarij mons. Željko Majić. Dobro došli!
